בזמן הפלישה לנורמנדי ביוני 1944 הייתה הדיוויזיה בדרום צרפת בתקופת התארגנות. היא נשלחה לנורמנדיה לבלום את כוחות בעלות הברית, אך הגיעה לחזית באיחור של 15 ימים בגלל תקיפות אוויריות של מטוסי בעלות הברית וחבלות המחתרת הצרפתית במסילות הברזל. בדרכה לנורמנדי ביצעו אנשיה את הטבח באורדור-סור-גלאן ב-10 ביוני. לאחר הגעתה לחזית היא לחמה בכוחות האמריקאיים באזור סן-לו. לאחר ההבקעה האמריקנית המוצלחת של החזית הגרמנית במערב נורמנדיה (מבצע קוברה) נקלעה הדיוויזיה באוגוסט 1944 לתוך כיס פלייז, וספגה אבדות כבדות מאוד לפני ששרידיה הצליחו להיחלץ מהכיתור. בעקבות המאמצים של הדיוויזיה ושל דיוויזיית פאנצר אס אס התשיעית, הצליחו כוחות גרמניים רבים נוספים להיחלץ מהכיתור.